Redaktor Rasťo Striško TV JOJ v spolupráci s políciou a ministerstvom vnútra dal muža preveriť a zistil, že osoba s menom Viliam Fiala s rodným číslom, číslom občianskeho preukazu a inými identifikačnými údajmi, ktoré dotyčný používa, sa vôbec nenachádza v centrálnom systéme evidencie obyvateľstva, a teda neexistuje.
Muž, ktorého firma zamestnala ako údržbára, okrem falošných dokladov predkladal aj nepravé výučné listy či odporúčania od zahraničných zamestnávateľov.
Po lúpeži, kedy po "Viliamovi" zostala len diera v stene, majiteľke i jeho spolupracovníkom došlo, že išlo skôr o podvodníka a zlodeja než o údržbára. "Musel s ním niekto byť. Poznal kód od bezpečnostného systému. Určite to ukradol on," povedal pre TV JOJ jeden zo zamestnancov autodielne.
Falošný "Fiala" v autodielni ukradol dva počítače, LCD monitory, diagnostický softvér, kosačku a terénne auto Kia Sorento, čím spôsobil firme škodu vyše štyridsať tisíc eur. Majiteľka ponúka za jeho dolapenie odmenu až 2000 eur.
Zdroj: noviny.sk/Nina Kodajová, TV JOJ/Rasťo Striško